**ישיבת ועדת איכות הסביבה 18.3.2019**

נוכחים: מולי ספקטור, יובל בר, אמיר פלג (יו"ר), יהודית מימון, רויטל דג'אווי, אריק דניאל, מרק מרקוס (נציג ציבור), אלה פלד (נציגת ציבור) עמי אוליאל (נציג ציבור), בשמת גלין (מנהלת אגף איכות הסביבה), אופיר ארז (פקח באגף לאיכות הסביבה).

חסרים: רותם בוקסבאום, דנה אדמון, פנחס וולף (נציג ציבור), רננה אילן (המשרד להגנת הסביבה).

**נקודות**:

* תוכנית עבודה לוועדה - צורך בגיבוש יעדים ומטרות לוועדה סביב שלושה נושאים מרכזיים – בעיית הזבובים, בעיית השריפות, נושא החינוך הסביבתי והחינוך לקיימות.
* חינוך סביבתי – ישנן יוזמות מהשטח (בתיה"ס, המשרד לאיכות הסביבה) לקדם את נושא החינוך הסביבתי. תושבי הם בעלי תודעה סביבתית גבוהה (כפי שניתן לראות בנושא המחזור) ויש קרקע פורייה לפעילויות חינוך והסברה הן במוסדות החינוך והן בקהילה. יש לפעול למינוי בעל תפקיד של רכז חינוך לאיכות הסביבה במועצה.
* זבובים – חברי הוועדה שמו את הנושא על ראש סדר היום. מנהלת האגף התבקשה להביא לישיבה הבאה דו"ח מסודר המפרט את עבודת הפקחים בשנים 2017-2018. יש לקיים הסברה של האגף והפקחים אל מול החקלאים ואל מול הציבור בנוגע לאופן בו ניתן למנוע את מפגע הזבובים. הוועדה תוכל להביא הצעות החלטה למליאה רק לאחר שתקבל נתונים מלאים ממנהלת האגף. במקרה שיש צורך בפקחים נוספים או חיזוק לתחום התברואה תגיש מנהלת האגף לוועדה תוכניות מסודרות הכוללות צרכים ועלויות. מנהלת האגף והפקחים הכינו תוכנית עבודה מפורטת לקיץ 2019. היא תוצג בישיבה הבאה.
* קידום נושא השקיפות – דיווח לתושבי המועצה על פעילות הוועדה דרך אתר האינטרנט של המועצה ודרך עיתון המועצה. כתיבת דפי עדכון תקופתיים, העלאת פרוטוקולים וחומרי הסברה לאתר האינטרנט ועוד. בהקשר זה עלה גם הצורך של האגף לאיכות הסביבה לשפר את הקשר שלו מול התושבים ולבצע פעולות הסברה מהן יובן שהאגף נאבק בתופעות כגון זבובים ושריפות וזאת אל מול תחושה בציבור לפיה לא נעשה כמעט דבר.
* מחזור (פחים כתומים) – תושבי המועצה לוקחים חלק פעיל במחזור וניכר שהנושא חשוב להם. לצד זאת יש צורך בפעילות הסברתית נוספת ואינטנסיבית יותר מצד האגף לאיכות הסביבה.
* פחים ירוקים – ישנן בעיות בריקון הפחים הירוקים. קבלן פינוי האשפה לא הופך את כל הפחים ומעביר שקיות מפח לפח. בכך נוצרת בעייה סביבתית של מפגעי ריח ולכלוך. אי הפיכת הפח עלולה גם להוביל למפגע זבובים
* שריפות – לפי מנהלת האגף ישנה החלטת הנהלת המועצה לפיה במקרה של שריפות של גזם נקי (כל עוד לא ימצא פתרון קצה לגזם החקלאי) לא תתבצע אכיפה. במקרה והגזם לא נקי יינתן דו"ח. לוועדה לא ברור כיצד ניתן להבחין ולהבדיל בין שריפה "נקייה" לשריפה שיש בה ניילונים. חברי הוועדה העלו את האפשרות לקבל ממנהלת האגף ומהפקחים דו"ח המפרט את בעיית השריפות בשנים האחרונות (כמויות, מיקום ועוד).
* היחידה הסביבתית – שחר יסינובסקי הציג את היחידה ואת שיתוף הפעולה שלה עם פקחי איכות הסביבה במועצה. התריע על בעיות נוכחיות שגורמות למפגעי זבובים: 1) בוצת שפדן 2) זבל עופות לא מטופל. בנוגע לבעיית השרפות שחר הודיע על כך שהוקמה יחידה מיוחדת ברשות הטבע והגנים שתעסוק בנושא האכיפה של שריפות חקלאיות.
* נאמני ניקיון – עלתה הצעה למנות נאמני ניקיון ואיכות סביבה ביישובים. ניסיונות עבר לעשות זאת כשלו. יש לשכול לחזור ולנסות לקיים מערך נאמנים כזה. הגעתו העתידית של רכז חינוך לאיכות סביבה וקיימות למועצה יכולה להיות קרקע לחידוש הפרויקט.

**דיון**

**אמיר פלג**: נרצה לגבש מטרות ויעדים לוועדה, במה נרצה להתמקד. מה נרצה לעשות. מסמך שנוכל לעבוד לפיו עם יעדים ומטרות ונוכל לעקוב אחרי מה שאנחנו עושים. חשוב שחברי הועדה ידעו שהוועדה יכולה לזמן כל גורם במועצה. הגורמים במועצה שנזמן צריכים להגיע ולתת דין וחשבון על עבודתם. לדוגמא ביקשתי שהפקחים יהיו פה ויתנו דין וחשבון על עבודתם שהיא בעלת חשיבות יוצאת דופן במצבנו (זבובים, שריפות). לצערי הפקחים לא הגיעו. נקווה שנשמע אותם בישיבה הבאה. כמובן הדברים בהם אנחנו יכולים להתמקד הוא בדברים המידיים 1) נושא הזבובים (שוחחתי על כך עם ראש המועצה). לחשוב איך בקיץ הזה התופעה מטופלת. מה המשאבים שצריך לתת. מה התוכניות של בשמת? לבקש ממנה מסמך על שיפור המצב. 2) נושא החינוך לאיכות הסביבה ולקיימות. מה שמעניין בנושא הזה שרויטל מהמשרד לאיכות הסביבה פנתה אלי וביקשה לראות איך היא יכולה לעזור בנושא הזה. לקדם את החינוך הסביבתי באשכול. פנו גם מורות מבית הספר נופי הבשור שהן מאוד נלהבות ורוצות לקדם את הנושא של חינוך לקיימות וחינוך סביבתי אצלן. ולשלב את זה עם מערכת החינוך היסודית. אחת התחושות היא שבאשכול הנושא הזה די הוזנח עם השנים ואפילו כמעט לא קיים. אני חושב שאזור כמו שלנו עם אוכלוסייה מאוד אכפתית, מאוד מעורבת ואיכותית זה דבר שמתבקש שיהיה. לשחר יש ביחידה אחראית לחינוך סביבתי ונחבר גם אותה למה שקורה פה. במהלך השנים היא התחברה למועצה בכמה נקודות אבל לא התפתח מזה משהו מיוחד. אחד התפקידים שלנו כחברי ועדה הוא להפעיל לחץ על הגורמים שמעלינו ובעיקר סגן ראש המועצה לו אני מאחל החלמה מהירה ובריאות, שהוא הממונה הישיר... להפעיל את הלחץ שצריך כוועדה בעלת סמכויות הן על מאיר והן על גדי שיביאו תקציבים נוספים לנושאי החינוך ולנושאים שוטפים כמו זבובים. ואחר כך לנושאים נוספים. בנוסף רננה מהאגף האסטרטגי עובדת על תוכנית אב למועצה. העברתי לכם את התוכנית הקודמת שבשמת שלחה לי שהוכנה לפני עשור או יותר.

**אריק דניאל**: חשוב לדבר על התוכנית הזו. למרות שעברו עשר שנים יש שם המון דברים מוכנים ממש למשימות לתוכנית עבודה.

**אמיר פלג**: זה עוד דבר, לראות איך אנחנו כוועדה לאיכות הסביבה מעוררים את תוכנית האב הזו ומקדמים אותה ויוצרים משהו שהוא מעבר לדיבורים אלא ממש עשיה. צריך לראות עם איזה גורמים עושים את זה ואיך מחזירים אותה לחיים. אפשר להשתמש בשלד ההוא אבל בגלל שעבר כל כך הרבה זמן המון דברים צריך לחדש. דבר נוסף הוא שקיפות ציבורית, גם מרק דיבר על זה, שקיפות לציבור, והיכולת לשקף לציבור מה שקורה בוועדה. להוציא עדכון לציבור (newsletter) פעם בכמה זמן. דיברתי עם תמרה כהן שאחראית על אתר האינטרנט והיא אמרה שתשמח שלוועדה לאיכות הסביבה יהיה את החלון שלנו באתר המועצה. גם פרוטוקולים של השנים שעברו שהציבור יוכל לעיין בהם וגם פרוטוקולים מעכשיו. להעלות שם דף עדכון מידי פעם. סיכמתי עם תמרה שננסח מכתב פתיחה מהוועדה שיהיה דף הצהרת כוונות של הוועדה והסבר של מה שעושה הוועדה. אני אעבוד אתכם על ניסוח של דף שיעלה לאתר. בנוסף אם מחליטים אפשר להוציא דף גם לעיתון המקומי. ליצור מודעות דרך העיתון ודרך אתר המועצה אם אחד מחברי הוועדה רוצה לקחת על עצמו ניסוח מכתב לעיתון אשמח מאוד שהוא יעשה זאת. אם לא אני גם יכול לעשות זאת. עוד קצת עדכונים שלי ואז נמשיך – בנושא הזבובים נפגשתי גם עם שחר יסנובסקי וגם עם ליאור קטרי ושוחחתי עם אחרים. קראתי פרוטוקולים של הוועדה ארבע שנים אחורה. ארבע שנים אחורה אתה קורא שהבעיה קיימת אותו דבר. כל פעם מגיעים לוועדה ומדברים על הזבובים. לפעמים יש שיפור קטן, לפעמים הרעה מסוימת, אבל בגדול אתה מרגיש שיש גרף די יציב של בעיית זבובים מאוד לא נעימה כל קיץ. אחד הדברים שהבנתי, וחבל לי שהפקחים לא פה [אופיר ארז הגיע בהמשך הישיבה, א"פ], הוא שאחד הדברים החשובים זה הניתור. כלומר שפקחי איכות הסביבה יהיו נוכחים בשטח כל הזמן סביב השעון, נוכחים ומנטרים בכל גזרות המועצה כל הזמן את הנושא הזה. בשיחה עם שחר עלו רעיונות ליצור שיתופי פעולה עם גופים שגם כך בשטח כמו רט"ג, יחידת הפיצוח של משרד החקלאות וכדומה. בנוסף עלה רעיון של יחידת מתנדבים שתוביל את עניין הניטור. אני חושב שהרעיונות האלו חיוביים אבל הם צריכים לבוא מהאגף ומהפקחים עצמם שיובילו את הדבר הזה. בעזרת ניטור ומניעה מוקדמת זה הכלי שבזכותו הזבובים לא יבקעו בעשרות ומאות אלפיהם ואולי נצליח למצוא פתרון. עוד דבר שהעליתי במליאה יותר מפעם אחת בהקשר הזה הוא אמירה מול גדי ומול מאיר שצריך לתקצב את הנושא הזה יותר. זה אחד הנושאים שהכי מציקים לתושבים ועל כן הנושא צריך לזכות ביותר תקצוב. אבל בשביל התקצוב הזה אנחנו נצטרך כוועדה לבקש מבשמת תוכנית יותר מסודרת עם עלויות כדי לשפר את נושא הניטור והפיקוח. עוד נושא בהקשר לזבובים הוא ההסברה גם לחקלאים וגם לתושבים. לתושבים כדי שיוכלו לזהות אם יש אצלם או אצל השכנים מפגע. התושבים יבינו יותר טוב מה יוצר את המפגע הזה. לא כל אחד יודע שארגז עגבניות שנשאר בחצר אם הוא מחכה שבועיים שלוש בחצר יכולים לבקוע ממנו אלפי זבובים בקלות. ליצור את ההסברה הזו לחקלאים וגם לתושבים ובמקביל לפעול באכיפה והטלת קנסות איפה שאפשר ואיך שאפשר. בין היתר אני מתכנן לקיים ישיבה על הנושא הזה עם חברי הוועדה שמעוניינים בכך יחד עם בשמת, גדי, שחר יסינובסקי, ליאור קטרי כדי לנסות להבין איך מתארגנים לקיץ הזה ומה המשאבים שמתכוונים להשקיע. לגבי שריפות גזם וניילונים – בשמת תוכל לעדכן אותנו. הבנתי שהייתה ישיבה על נושא הגזם שמתחיל להתקדם, רכישת כלים לטיפול בגזם החקלאי דבר שיכול לצמצם מאוד את בעיית השריפות. מדובר על פרוייקט לקניית כלים לריסוק גזם והעברת הגזם בהמשך לאתר דייה, אתר ליצירת אנרגיה (בעוד שנתיים שלוש). הריסוק מפחית מאוד את כמות הגזם ובכך עוזר לטפל בבעיית השריפות. גם נושא השריפות דורש אכיפה וניטור ופנייה של התושבים למוקדים השונים וכו'. גם פה יש מקום לשמוע את הפקחים ולהבין כיצד אפשר לחזק את האכיפה והניטור. על נושא החינוך הסביבתי דיברתי קודם – העגלים מאוד רוצים לינוק פה אבל אין את הפרה שתניק אותם. אין את הגוף שיוקם במועצה או דרך האגף הזה, אני יודע שדיברו על זה דרך המרכז הקהילתי או דרך אגף החינוך להביא רכז לנושא הזה. חשוב שהמועצה תבין שחשוב לשכור, כמו שקורה בהמון מועצות אחרות, אדם שזה תפקידו, חצי משרה, משרה, זה לא משנה כרגע. אדם שתפקידו הוא החינוך הסביבתי והחינוך לקיימות במערכת החינוך וביישובים. עבודה בשני המקומות. אלו הדברים שבזמן מאז שהחלפתי את מולי כיו"ר הוועדה קצת בדקתי וראיתי. לגבי נוהל בירוקרטי צריך לאשר את הפרוטוקול מהישיבה הקודמת. לא ראיתי איזו התנגדות אז אני מניח שאפשר לאשר.

**אלה פלד -** לא קיבלתי את הפרוטוקול

**אמיר פלג –** אני אעביר לך אותו לעיונך

**בשמת גלין –** גם אני לא קיבלתי

**אמיר פלג –** העברתי לך ואפילו תיקנת אותו ותיקנתי.

**בשמת –** ואחרי התיקון שלחת לי עוד פעם?

**אמיר פלג –** כן, אני אעביר לך שוב.

**בשמת גלין –** תעביר לי כדי שהוא ישמר לדורות הבאים.

**אמיר –** כמובן. והוא יועלה לאתר המועצה בהמשך. מה שאני רוצה בישיבה הזו הוא לשמוע מבשמת מה מתרחש. מה תוכניות האגף לאביב ולקיץ. אם יש שינויים וחידושים סביב נושא הזבובים. חשבתי שנשמע מהפקחים אבל הם לא פה. אח"כ נשמע משחר. הוא יספר ויתאר לנוכחים את העבודה שלו. את הדברים הטובים, את הקשיים שהוא נתקל בהם והוועדה אולי יכולה להירתם ולסייע ועם הכוח של הוועדה כנבחרי ציבור להזיז דברים. אח"כ מרק ידווח על הפרויקט שהוא היה בו, שהבנתי שהיה מאוד מעניין. הוא היה נציג הוועדה במרכז הקהילתי שעשה עכשיו פרויקט סביבתי מאוד מעניין. נשמע על זה ממרק ואח"כ נעלה נושאים מכם. לשמוע מכל אחד את הנקודות שלו – במה הוועדה צריכה להתמקד בטווח הקרוב ובטווח הרחוק יותר.

**אריק דניאל –** יש לי שאלת הבנה. למי הפקחים כפופים?

**בשמת גלין –** לי

**אריק דניאל –** ויש לך איזה דוח עבודה שלהם?

**בשמת גלין –** יש לי הפתעה עבורך. אם אתם זוכרים בפעם הראשונה שנפגשנו עלו כמה נושאים מכם. אני עשיתי שיעורי בית. ביקשתם את הפרוטוקולים, את התוכנית והיה עוד דבר שביקשתם זה דו"ח על הקנסות והעברות שניתנו על ידי הפקחים ואפילו דוחות מפורטים – מי קיבל מתי ועל מה? אני אמרתי לכם אז לתת לכם את רשימת הדוחות אין בעיה אבל להגיד על אדם מסויים שאצל "מוישה" גדלו זבובים זה בעיה. אני לא בטוחה שאפשר להגיד את הדבר הזה. אתם התעקשתם ואני בדקתי והתשובה היא כן. אתם תקבלו דוח מפורט על 2017 ו2018 שמפרט מי מה ומו. כמובן הדוח הזה ניתן לכם במסגרת תפקידכם כוועדת איכות הסביבה ואתם אמורים לנהוג בזה בהתאם.

**אמיר פלג –** מה בעצם יראו בדוח הזה?

**מולי ספקטור –** כמה פעמים (לדוגמא) קיבוץ חולית קיבל דוחות

**בשמת גלין –** שאם יהודית (לדוגמא) ב3.9 קיבלה דוח על גידול זבובים בחצר.

**אמיר פלג –** זה מראה גם מעבר לדוחות את הניטור? איפה הפקחים הסתובבו כל יום וניתרו?

**מולי ספקטור –** זה שני דברים שונים.

**בשמת גלין –** חכה, לאט לאט. שלא תטבעו בכל החומר. כי גם אין בעיה לשלוח את כל המחברות של הפקחים ולשלוח לכם. ואז מה תעשו אם זה? לא יודעת?

**עמי אוליאל –** לא. ואז נראה מה עושים הפקחים, נדע כמה פקחים יש ונוכל לקבוע או להמליץ מה צריך לעשות? להגביר, לתגבר ולטפל בזה בצורה יעילה או להרדים את זה.

**בשמת גלין -** יש כאן הרבה מאוד דברים שעלו ולחלק מהם יש לי תשובות ואולי אפילו תשובות טובות. לגבי הנושא של לקבל את רשימת החורגים, אלו שקיבלו התרעות ואו קנסות תקבלו בצורה מסודרת לישיבה הבאה.

**עמי אוליאל –** ויש גם שוורים מועדים מה שנקרא. שור מועד יש דרך לטפל בו ושור לא מועד יש דרך אחרת לטפל בו. אבל צריכים לדעת את המידע הזה כדי לדעת מה אנחנו עושים פה ואם אנחנו משפיעים בכלל.

**בשמת גלין –** עמי תקבלו את המידע. לגבי הפקחים למי הם כפופים ומה תוכנית העבודה וכן הלאה. אחת ההצלחות של הוועדה לדורותיה היא שיש לנו כאן שני פקחים ולא פקח אחד. נתחיל מזה שרשות מקומית עם פחות מ20 אלף תושבים בכלל לא מחוייבת להחזיק פקח איכות סביבה.

**יהודית מימון –** גם מועצה חקלאית?

**בשמת גלין –** גם. מועצה מחזיקה פקח איכות סביבה לפי דעתי כתוצאה מהתוכנית של 2008 או מישהו שאמר שצריך פקח איכות סביבה. זה היה הפקח הראשון. הפקח הנוסף אנחנו קיבלנו במסגרת התוכנית לפסולת חקלאית שהגשנו למשרד להגנת הסביבה שאושרה כמסמך מדיניות. בצוק איתן אנחנו קיבלנו שני תקציבים. אחד מהם היה פקח. קיבלנו פקח למשרה חלקית וועדת איכות הסביבה בהרכבים הקודמים שלה עמדה על זה שהפקח ישאר כאן. כלומר המועצה מממנת היום 2 פקחים. אחד כמשרה של המועצה עם כל המשתמע מכך וזה אופיר שאני לא יודעת למה הוא לא בא ולא עונה לטלפון, וגיל הוא מומן קודם על ידי המשרד להגנת הסביבה ועכשיו על ידי המועצה. הוא עובד בחלקיות משרה לפי הצורך שיש. הוא עובד בחשבונית. האם צריך עוד פקחים אני לא יודעת זה אתם תחליטו. זה לגבי למי הפקחים כפופים ולמי הם עונים. גיל אמר שהוא לא יכול לבוא. אופיר אני לא יודעת למה הוא לא בא. מה שביקשתם ממני ואני אמלא גם את מקום הפקחים גיל ואופיר שלא כאן זה איזשהו דיווח ועדכונים עם דגש על ההערכות שלו לקיץ הקרוב ואנחנו אכן נערכנו לקיץ הקרוב. לפני שנדבר על הזבובים כמה עדכונים: סיימתי את דוח המחזור לשנת 2018. אנחנו מחויבים כל שנה לשלוח דוח מחזור למשרד להגנת הסביבה. אני שמחה לבשר שהעלינו את אחוזי המחזור שלנו. זה כולל את הגזם הגנני. יש לנו במועצה את פרויקט הגזם הגנני שאנחנו מרסקים את הגזם. אנחנו עושים כאן עבודה יוצאת דופן. זה פרוייקט מאוד יפה שאם תרצו ניקח אתכם לראות אותו. הפרוייקט הזה כל כך ייחודי שהגיע צוות מהחברה להגנת הסביבה בירושלים שבוחן את הפתרונות לגזם גנני ברשויות המקומיות. הגיעה הנה חבורה.

**יובל בר –** אני פחות מתלהב.

**בשמת גלין –** בסדר, השנה היה יותר טוב משנה שעברה ומלפני שנתיים. המודל טוב. הביצוע קצת פחות. הרעיון שנובע מהחשיבה של הגנן רן פאוקר מניר עוז הוא שצריך לקצץ את הגזם ולהשתמש איתו בחזרה לאמא אדמה. לא אוספים אותו ושולחים להטמנה, לא שורפים אותו. בחיפוי האדמה. מחזירים אותו לקרקע. זה מונע עשבייה, מפחית השקיה. לדוגמא במושב מבטחים קצצו עצים. הם קבעו עם כרם שלום והם הגיעו וקצצו להם את זה במקום. זה הדבר הכי טוב שיכול להיות.

**מולי ספקטור –** הם מרסקים את זה במקום מרכזי ואז עובדי הנוי והציבור יכולים לקחת ולהשתמש בזה.

**בשמת גלין –** יש ישובים שזה הולך אצלם מצוין שמבחינתם כרם שלום יבואו פעמיים בשבוע. יש ישובים שלא יודעים מה לעשות עם זה ויש ישובים שעדיין בתהליך.

**אריק דניאל –** יש לי 2 שאלות להבהרה בעניין הזה: 1) על איזה סוג גזם מדובר?

**בשמת גלין –** יש הפרדה של מקור הפסולת. אם זה עץ לייד הבית או בפרדס העץ הוא אותו עץ. גזם גנני נחשב לחלק מהפסולת הביתית. כי פעם מזמן היו לוקחים את זה לפח הרגיל. היום הולכים ומפרידים. כל מה ששייך לפסולת הביתית הוא אחריות של הרשות המקומית לטפל בזה בהסדרים שונים. מה שנמצא בחקלאות – גזם קרטון או פלסטיק זו אחריות של בעל העסק.

**אריק דניאל –** השאלה השנייה היא לגבי העלייה בכמות הפסולת הממוחזרת. אני בטוח שזה מושווה לכמות הפסולת הרגילה שנשלחת להטמנה. אני בטוח שיש עוד איזה אחוז נסתר של פסולת שלא מפונה והיא נסתרת באיזה מקום. מזבלה מקומית. חקלאים שעושים לעצמם מזבלה. משהו שיוצא מהחצר של הישובים פסולת בניין וכדומה.

**בשמת גלין –** פסולת בניין היא משהו אחר שבאחריות אחרת. אביא לכם בפעם הבאה את הדוח המפורט של המחזור ונוכל לראות את הפרטים. האם לא קורה שמישהו זורק משהו גדול? זה קורה.

**יובל בר –** אני רוצה להגיד משהו קצר על הגזם הגנני. הרעיון הוא כמובן מוצלח ונכון. אצלי בבארי יש כמויות גדולות מאוד שהקבלן לא מצליח להשתלט עליהם. לי היה רעיון לחסוך את הימים שהקבלן מגיע אלי ובמקום זה אביא את המכונה הגדולה של נגב אקולוגיה שבשש שעות מחסלת לי את כל הגזם

**שחר יסינובסקי –** יצא עכשיו קול קורא למכונה שקוצצת גזם. תרכוש. .

**בשמת גלין –** במסגרת אשכול הרשויות הם אמורים למצוא לנו פתרון לגזם. זה עדיין לא מושלם. פחים כתומים ופחים ירוקים – אני חוזרת ואומרת כל הנושא של פחים כתומים מנוהל תחת חוק האריזות של המשרד להגנת הסביבה עם הפטיש של תאגיד תמיר. כמה פחים מקבלים, כמה פעמים מפנים אותם, איך בנוי המכרז לקבלן שמפנה ואיך אנחנו מתגמלים אותו. זה על ידי תאגיד תמיר. אנחנו באמצע. הרעיון שרוב האשפה שאנחנו מייצרים מבחינת נפח צריכה להגיע למחזור ולא לפח הירוק הוא רעיון נכון אבל כאשר אומרים ש60% מהנפח הולך למחזור זה לא מדבר רק על הפח הכתום אלא גם על מתקני המחזור האחרים – זכוכית, קרטון, נייר, בקבוקי ליטר וחצי וכו'. לפח הכתום אמורים להכנס דברים שלא נכנסים לפחים הכתומים.

**אמיר פלג –** בהקשר זה אני רוצה להגיד שתופעת הפחים הכתומים היא מדהימה. זה מראה כמה התושבים באשכול צמאים לנושא הזה. כל כך רוצים למחזר. אני יכול להגיד על עין הבשור ועל עוד ישובים פשוט מתמלא ועולה על גדותיו. התושבים פשוט רוצים את זה. זה מצטרף לי לעוד דברים שניתן לראות מהם שהתושבים באשכול רוצים למחזר. כל נושא הקומפוסטרים, נושא מחזור הנייר. זה נהדר שמגיעים גם פחים כחולים לנייר. התשתית האנושית פה צמאה לנושא הזה של עוד מחזור ועוד קיימות וכו'. צריך לראות איך מפתחים את זה ולכן גם הפחים עולים על גדותיהם ואת צריכה לריב עם החבר'ה בתאגיד לרוקן יותר. אבל זה מראה על סימנים טובים בעיני.

**אריק דניאל –** צריך אולי להעיר לתושבים ולבקש מהם לצמצם את הנפח של הפח הכתום. לדחוס את הקופסות וכו'. גם אצלנו זורקים את האריזות ותוך שלושה ימים זה יתמלא.

**אמיר פלג –** אוקיי, אז שיפנו יותר.

**בשמת גלין –** שלחנו את המידע הראשוני על מה שצריך להיות בפח הכתום. במקביל מתחילה תוכנית סביבתית שמתחילה בגני ילדים, בבתי הספר, במועדוני מופת. יש את התוכנית הזו. את התוכנית הזו מוביל תאגיד תמיר. יש להם סל פעילויות. גנים מול דלית, בתי הספר מול מנהלי בתי הספר, מנהלי מופת וכו'. אני מול תאגיד תמיר בשביל 2 דברים: 1) לקבל עוד פחים, גם ככה קיבלנו יותר פחים ממה שהגיע לנו 2) לנסות לעשות אפשרות לקבל יותר פינויים עד עכשיו פונו מהמועצה פעמיים. בשני הפעמים היה משקל של 3300 שזה לא שמחה גדולה. הפינוי הבא יהיה השבוע ואז נראה מה אנחנו עושים. ניסע איתם לראשל"צ ונעשה דגימה ונראה אם יש בפחים חומרי אריזה או יש שם גם דברים אחרים. אם זה יהיה מלוכלך עם אשפה שלא מתאימה אנחנו נקנסים על זה. אם יש ספק אז אין ספק וזורקים לפח הירוק.

**יובל בר –** אם תהיי שם כדאי שתגידי גם ותסתכלי על מה הם אומרים שלא ועוד דבר זה אם תוכלי לראות מה יוצא מזה. מה הם עושים עם זה.

**בשמת גלין –** אני עובדת על תיאום סיור לוועדה. זה לגבי הפחים הכתומים. קרטון ונייר היה לנו מכרז. נגב אקולוגיה זכו שוב. זה יהיה לפי X מתקנים וY הנפות. כלומר אני יכולה להגיד שלעין הבשור לדוגמא שממחזרים פחות יבואו פחות ולחולית שממחזרים יותר יבואו פעמיים בשבוע.

**מולי ספקטור –** את משלמת על כל פינוי כזה?

**בשמת גלין –** אני משלמת על מספר הנפות. קיבלנו תוספות למספר ההנפות ותוספות למספר המתקנים. יש משהו שמציק לי כבר 3 שנים וזה שמחזור הנייר הוא בתפוזיות. אגב, בפחים האלו שמים גם את מה שנקרא "הקרטון הרך" – קרטוני ביצים, חבילות קורנפלקס, ספרים, חוברות וכל הדברים האלו. רק לשם ולא לקרטוניה.

**אמיר פלג –** זה נושא שחשוב להסביר לציבור.

**בשמת גלין–** הקרטונים היחידים בקרטוניה הם ארגזי קרטון. העברתי חומרי הסברה על זה לישובים בעבר.

**רויטל דג'אווי –** לא זכור לי שהגיעו אלינו חומרי הסברה כאלו.

**בשמת גלין –** השגתי 50000 ₪ ואני הולכת להחליף את התפוזיות בפחי 1100 כחולים.

**אמיר פלג –** חשבתי שיציבו פח לפינוי נייר ליד כל בית בדומה לפח הכתום.

**בשמת גלין –** אתה רוצה שכל הרחובות במועצה יהיו מלאים בפחים. יש מועצות שליד כל בית יש פחים בצבע חום, ירוק, כחול, סגול, אפור, כתום. אתם חושבים שזה יצליח אז בסדר, אני חושבת שזה מכוער אבל זה עניין של טעם. יגיעו פחי 1100 כחולים ו360 כחולים להחליף את התפוזיות. זה יהיה יותר קל לתושבים וגם למפנים.

**אמיר פלג –** אז זו תהיה הזדמנות לעשות עוד פעם קמפיין ולהסביר לתושבים.

**בשמת גלין –** כל הזמן אנחנו נעביר מידע.

**אריק דניאל –** המשקל של הנייר הוא גבוה יותר. אני לא בטוח שהפחים החדשים יחזיקו את המשקל של הנייר. הבלאי של הפחים האלו יהיה גדול.

**בשמת גלין –** אני אבדוק. אני אתייעץ. במסגרת אשכול הרשויות קיבלנו הרבה מאוד פחים ירוקים. עד עכשיו החלפנו פחי 240. נחליף גם פחי 1100. אני מקווה עד פסח. ואנחנו נחליף את כל פחי ה360. כל הפחים יוחלפו ב360 חדשים לפני פסח. זו התוכנית. צורת ההחלפה תהיה מתקדמת שזה אומר שיסעו 3 משאיות. מעשית אחת תאסוף אשפה, השנייה את הפחים הישנים. והשלישית את הפחים החדשים. עושים הכל עכשיו כי יש מכרז פינוי אשפה של אשכול הרשויות, הוא עכשיו נמצא באוויר ואמור להסגר בשבוע הבא. ואז יבחנו את כל ההצעות. יהיה פינוי אשפה על ידי האשכול שאלינו יכנס בקיץ. גאן תברואה יכולים לזכות במכרז הזה, רק שתדעו. הקבלן מקבל פחים חזקים ואחרי זה לכל פח שיש עליו תלונה הוא מחליף.

**עמי אוליאל –** אשרי המאמין שהוא יחליף.

**מולי ספקטור –** הוא יחליף לפי החוזה.

**אמיר פלג -** גם בחוזה הקודם הוא היה אמור להחליף.

**בשמת גלין –** יש כוח לגוף שנקרא אשכול רשויות. יש דברים שאני כרשות לא יכולה לעשות ואשכול הרשויות כן יכול לעשות. עוד כמה דברים בנושא פינוי האשפה. היו שאלות על איכות פינוי האשפה ועל איכות המחזור. אנחנו ניהלנו מערך לא פשוט מול שני הקבלנים גם קבלן המחזור (נגב אקולוגיה) וגם קבלן האשפה (גאן). שני הקבלנים היו בכמה וכמה שיחות ברור וקיבלו כמה וכמה מכתבי קנסות. אני מניחה שבחלק מהמקומות ובחלק מהדברים עכשיו הדברים טיפה פחות קשים.

**עמי אוליאל –** אני חושב שפינוי האשפה הוא בסה"כ מערך חיובי.

**אמיר פלג –** הבעיות שהיו שבעצם הם לא רוקנו את הפחים אלא הוציאו מהפח את השקיות ביד ורצו במורד הרחוב לפח הבא וככה חסכו זמן וחסכו הנפות. זה יצר 2 דברים: א) זיהום בתוך הפח – אם זרקת תפוז או זרקת ירקות או שהשקית נקראה בתוך הפח אז נוצר זיהום בפח שהוא לא נהפך ולא מפונה ב) אם אתה רץ עם שקית קצת קרועה ברחוב היא מטפטפת ומזהמת. אני אישית התלוננתי על זה וזה הגיע מתושבים נוספים. כתבתי על כך 4-5 פעמים לבשמת ולמועצה ולאחרונה ראיתי שהם הופכים את הפחים.

**עמי אוליאל –** הקבלן יעשה הכל כדי להרוויח.

**אמיר פלג -** נכון ולכן אנחנו נעשה הכל כדי לפקח עליהם.

**עמי אוליאל –** סה"כ אני חושב שאפשר ליעל. אנחנו משלמים הרבה כסף ואני מתאר לעצמי לפי מה שאני רואה שאפשר אולי פחות פחים, אולי פחות איסוף. הפחים מתמלאים לעיתים רחוקות. הם לא גולשים. זה לפי מה שאני רואה אצלינו באזור ובאזורים אחרים. אני מסתובב הרבה במועצה ולא רואה מצבורי אשפה בפחים. מצבורי אשפה אני רואה במקומות אחרים ואולי בגלל זה הפחים ריקים.

**יובל בר –** הבעיה של הקבלן הכי גדולה זה שאני כמעט לא רואה את אותם פרצופים שעומדים מאחורה. אלו שעומדים מאחורה מתחלפים בקצב אדיר. אם יהיו שם לא דוברי עברית שהם קבועים הם הכי טובים. אבל הם מתחלפים בקצב אדיר. זורקים את הפחים הגדולים. גורמים לשבירות ולהרבה לכלוכים בגלל שהם ממהרים ולא שמים לב. וזה כולה מדובר בכמה דקות לכל יישוב.

**בשמת גלין –** אני עוברת לנושא הזבובים והפיקוח וההסברה. אנחנו ישבנו – עמרם התברואן, שני הפקחים ואני וניסינו לחשוב איך אנחנו בכוחות שיש לנו, כי אין לנו עוד פקח ואין לנו תברואן נוסף עדיין, איך בכוחות שיש לנו עושים את מה שעשינו יותר טוב. ברור שיצרני הזבובים ידועים. זו לא איזו תורה חדשה, וברור שמי שמייצר את הזבובים הוא יודע שהוא מייצר זבובים. [אופיר פקח איכות הסביבה הצטרף לישיבה] אנחנו רק צריכים להפעיל עליו מספיק פעולות פיקוח ולהגיע אליו מספיק פעמים לתפוס אותו בזמן ולמנוע. כי אם אנחנו מגיעים אליו טיפה מאוחר אנחנו מונעים את הזבובים הבאים אבל אלו שבאוויר כבר שם. ואז עשינו תכנית, מיפינו ושמנו על הכתב את כל המקומות שאנחנו מכירים ואת כל היצרנים – אתרי הקומפוסט, הרפתות הלולים, בתי האריזה. שמנו את הדברים האלו על הכתב. שמנו אותם לפי הגיאוגרפיה חילקנו אותם לפי הגיאוגרפיה ולפי המקורות ובעצם מהשבוע אנחנו בעצם עושים את אותו רישות פיקוח מעט אחרת. הכוונה היא שיבואו הפקחים עם עמרם ובעזרתו של שחר שהוא יגבה אותנו במקומות מסוימים כדי להגיע לכל המקומות בצורה קצת יותר שיטתית. זה לא שבשנה שעברה או לפני שנתיים לא הגיעו למקומות האלו, הגיעו למקומות האלו הכוונה הפעם לעשות את זה בצורה יותר שיטתית כדי שנגיע לכל המקומות בזמן ולא אחרי הזמן.

**אריק דניאל –** מה זאת אומרת שיטתית? על מה אנחנו מדברים? פעם בשבוע? לוח זמן קבוע? על מה הדגשים והמודעות?

**אמיר פלג –** איך זה עובד?

**בשמת גלין –** רוב המקורות פעם בשבוע.

**אמיר פלג –** לדעתי צריך הרבה יותר.

**בשמת גלין –** מה שעשינו ואת זה לא עשינו בשנים קודמות זה לשלוח לכל מקורות הזבובים מכתבים מסודרים. "תדע לך שאתה מקור אפשרי לפעילות הזבובים, ואנחנו רוצים למנוע את זה, ובשביל למנוע את זה אתה צריך לעשות את הפעולות הנדרשות, ואנחנו נבוא לבקר אצלך". גם אתרי הקומפוסט קיבלו את זה. הלולים בקרוב יקבלו את זה. בנוסף בעדכון ששלחתי לישובים – הכן עצמך לקיץ. הוספתי לשם את העובדה שפח האשפה הביתי הוא מקור לא רע לזבובים לכן מבוקש לשים את האשפה בשקית ניילון. זה מתקשר לאשפה ולזבובים ביחד מכיוון שאנחנו מבצעים גם אחרי הקבלנים עבודת פיקוח. אנחנו לא נמצאים אחרי כל קבלן וקבלן. יש לנו 4-5 משאיות פינוי אשפה, גזם, מחזור ועוד. אם אנחנו כל היום נלך אחרי המשאיות זה יהיה לא סביר. אבל פעם או פעמיים בשבוע יום שלם או חלק מהיום אנחנו עוקבים אחרי הקבלנים ומבצעים פיקוח אקראי. לי זה מסודר ולהם זה אקראי. מדובר על כל קבלני פינוי האשפה (גזם, מיחזור, זבובים, זבל). יש לנו עובד צעיר בשם ינון ממושב יתד. הוא אמור להחליף בעתיד את עמרם. הוא היום נסע ובדק את כל נושא מלכודות הזבובים בישובים שעושים טיפול עצמי. מסתבר שיש ישובים שאמורים לעשות טיפול עצמי ולא עושים זאת. בערך שליש מהישובים עושים זאת במסלול העצמי ועושים זאת טוב.

**אמיר פלג:** ממה שאני שמעתי ובדקתי המלכודות האלו מועילות ועוזרות כשרמת הזבובים היא סבירה ונורמלית ואז הם מפחיתים את הבעיה. כשיש לך גל זבובים כמו בקייצים הקודמים המלכודות האלו הן טיפה בים. הם מיועדות למצב שבו כמות הזבובים היא סבירה.

**אופיר ארז –** תפקיד המלכודות לא למנוע זבובים. זה ברור וחד משמעי. בשביל זה בשמת הסבירה שצריך לבדוק בצורה שיטתית את יצרני הזבובים. המלכודות הן רק ניתור.

**אמיר פלג –** כיצד אתה מנתח? רואה את המלכודות כל שבוע ומבין שיש בעיה?

**אופיר ארז –** בזמנו שעבדתי באזור עין הבשור פיזרתי מלכודות בכל הכיוונים של הגן וראיתי מאיפה הזבובים מגיעים ואז זה אומר לי איפה לחפש את המקור של הזבובים. התפקיד של המלכודות עבורי זה ניתור. לחפש מאיפה זה מגיע.

**בשמת גלין –** המלכודות בעיקר לנטור והן חשובות. הן עדיין לוכדות גם חלק מהזבובים. פעילות בישובים היא לא רק המלכודות אלא שורה של דברים שצריך לעשות ואנחנו הנחנו את הישובים.

**אמיר פלג –** בגלל שנושא הזבובים כה חשוב אני רוצה להגיד שאם את או אופיר, בעלי המקצוע, חושבים שצריך עוד פקח, עוד כוח מנטר, אפילו לחצי שנה, לתקופה החמה של הקיץ אני מבקש שתגידו לנו את זה כדי שנוכל לדרוש מהמליאה ומראש המועצה את תוספות התקציב הנכונות.

**בשמת גלין –** אני אגיד זו בצורה הכי ברורה: כמה שיותר פקחים שיסתובבו בשטח ויחפשו את מקורות הזבובים זה יותר טוב.

**אמיר פלג –** זה כללי מדי. אני צריך ממך תוכנית עם תקציב. להגיד "כמה שיותר" אני לא יכול להשתמש בזה. אני צריך לדעת לדוגמא אם צריך עוד 2 פקחים. מה זה אומר?

**רויטל דג'אווי –** גם השאלה בסוף היא איפה הבעיה. הניטור או המניעה?

**בשמת גלין –** העבודה של הפקח היא גם לזהות את המקום והיא גם מהווה אמצעי הרתעה. הפקח מגיע אליו מספר פעמים ומרתיע אותו. מי שמייצר זבובים יודע שהוא מייצר. פקח הוא לא זה שמייצר הרבה דוחות. פקח הוא זה שבעצם הנוכחות שלו מונע את זה. החקלאים הם לא האויבים שלנו.

**עמי אוליאל –** התפקיד של הועדה אמרנו אותו בישיבה הראשונה – זה כמובן בקרה וטיפול ציבורי בעניינים והמלצות. המלצות מקצועיות צריכות לבוא אחרי שאתה בוחן את האמצעים שיש לך היום את היעילות שלהם ואת האפקטיביות שלהם. כלומר אני אמרתי בתחילת דברי. כדי שנדע אם צריך פקחים או לא צריך פקחים קודם כל צריך לדעת מה עושים הפקחים של היום, מה התפוקה שלהם ולראות אם צריך עוד או לא צריך עוד. אי אפשר לבוא ולהגיד: תגידי לנו אם צריך עוד ואנחנו נמליץ למליאה. לא צריך להמליץ למליאה להעסיק יותר מדי פקחים כי אחר כך נצטרך פקחים על הפקחים. להערכתי, כאחד המבוגרים בחדר, שני פקחים למועצה כמו שלנו אני חושב שזה יפה.

**אמיר פלג –** מה שאתה אומר זה נכון במובן התיאורטי. במובן המעשי אנחנו כבר כמה קייצים עם שני פקחים אוכלים כמויות של זבובים שהן בלתי נסבלות.

**עמי אוליאל –** זה לא בגלל הפקחים וזה שתוסיף עוד פקחים לא אומר שיהיו פחות זבובים.

**אמיר פלג –** הפתרון נמצא איפשהו וצריך להגיע לפתרון.

**יובל בר –** טיפול במקורות הוא הפתרון. לבוא ולהגיע להמלצות הנכונות.

**אמיר פלג –** השאלה אם ההמלצות האלו יגיעו אחרי עוד קיץ חמישי או שישי ברציפות שאנשים לא יכולים לצאת החוצה או יגיע אחרי שאנחנו יודעים שעברנו קייצים כאלו ובואו נמנע את זה. אנחנו עכשיו במרץ בואו לא נחכה לספטמבר או אוגוסט שכולם יהיו עם עשן מהאוזניים.

**עמי אוליאל –** בואו נחכה לנתונים כדי שנוכל לבחון את עצמינו ולבקר האם אנחנו עובדים נכון או לא.

**אמיר פלג –** הגדרנו איזה נתונים בדיוק אנחנו רוצים?

**עמי אוליאל –** אמרנו שיש תוכנית אב שצריך ללמוד אותה. אם נבוא לתקן אותה שוב זה יקח עוד 10 שנים.

**אמיר פלג –** התוכנית אב לא נוגעת לזבובים

**עמי אוליאל –** לא, מזה גוזרים תוכנית עבודה. עכשיו, אמרו קודם, אני חושב שבשמת. יש תקן של פקח ל20 אלף תושבים. קיבלנו עוד פקח עקב המיוחדות של האזור. בואו נראה מה עושים 2 הפקחים האלו. נקבל דוח. נעקוב, נצא לסיור, נראה מה קורה בשטח ואז נמליץ המלצות.

**בשמת גלין –** שריפות – לגבי שריפות ברור שאסור להצית שריפות והשריפות היחידות המאושרות הן אלו שאושרו על ידי משרד החקלאות והן שריפות לצורך בעיות סניטציה. יחד עם זאת מכיוון שלגזם החקלאי אין פתרון עדיין ואנחנו מקווים שנוכל לקצוץ אותו ולעשות ממנו אנרגיה וכסף וכל זה... יש שריפות של גזם חקלאי ולפי המדיניות שנקבעה כאן בהנהלת המועצה ככל שמדובר בשריפה של גזם חקלאי וגזם חקלאי נקי אנחנו כמועצה לא מבצעים אכיפה. אני יודעת, וזה מה שקרה בשדה ניצן ביום שישי האחרון, שיש כאלו שלוקחים את המשפט הזה ובוחרים ממנו איזה חלקים שהם רוצים. הייתה שריפה במפח"ק ביום שישי.

**אמיר פלג –** אגב, איך יודעים לא לטפל בשריפות מסוימות? איך יודעים מה יש בפנים? אם יש ניילון או אין? איך אנחנו יכולים להחליט. ברגע שיש ניילון נגמר הסיפור.

**יובל בר –** מסתכלים ורואים אם העשן שחור או לא.

**בשמת גלין –** עשן שחור הוא סימן אחד אבל לא סימן יחיד. אם הגזם מאוד רטוב יוצא גם כן עשן שחור. לכל שריפה כזו מגיעים הפקחים. לכל שריפה הם מגיעים והם נמצאים שם. והם בודקים הכי טוב שהם יכולים האם זה גזם נקי או לא נקי.

**אמיר פלג –** ואם הגזם לא נקי?

**בשמת גלין –** אז נותנים קנס

**רויטל דג'אווי –** מה גובה הקנס?

**בשמת גלין –** 660 שקלים.

**אמיר פלג –** האם יש דרך לעשות כפל קנס ליצור הרתעה יותר גבוהה. לחוקק חוקי עזר בנושא שיפתחו הרתעה. אם הקנס הוא 660 אז כנראה משתלם לו לשרוף את הניילונים. האם יש דרך להעלות את הקנסות כדי שיהיה לנו כלי חזק יותר?

**מולי ספקטור –** חוקי עזר.

**אמיר פלג –** ומי אמור להוביל את זה?

**מולי ספקטור –** ראש המועצה.

**אמיר פלג –** מי אמור לחוקק חוקים אלו? האגף? הועדה?

**עמי אוליאל –** המועצה צריכה לחוקק ושר הפנים צריך לאשר.

**בשמת גלין –** מי שכותב את החוקים הוא היועץ המשפטי. אני מניחה שאם נחפש נמצא חוקים (חוקי סל) שכבר נכתבו וניתן להשתמש בהם. מישהו כבר חוקק את החוק הזה וניתן להשתמש בו.

**אופיר ארז –** גובה הקנס נקבע על ידי המועצה שאימצה את התקנות של חוק הניקיון.

**יובל בר –** האם בנושא השריפות יש דוחות של כמויות או משהו דומה שאפשר לראות ולהבין את הבעיה? כמויות של שרפות ב2018, 2017. האם מספר השריפות קטן או גדל?

**בשמת גלין –** אני חושבת שניתן לחפש את הנתונים האלו מתוך הנתונים של המוקד, קצת מתוך הנתונים שלנו. אפשר לעשות עבודה אבל היא לא פשוטה כי אנחנו לא מנהלים רישום על הדבר הזה.

**אמיר פלג –** זאת אומרת שאם הפקחים מגיעים לכל שריפה אז יש לנו בעצם יומן עם רישום של כל השריפות בהם הם היו ואיפה היו השריפות?

**בשמת –** לא. הפקחים מגיעים לכל מקום. יש להם חוברת שבה הם רשמו איפה הם היו ומה הם עשו. אין להם בסוף החוברת סיכום שאומר כמה הם היו בשריפות וכו'.

**אמיר פלג –** האגף יכול לעשות סיכום שנתי.

**בשמת גלין –** אני לא אומרת שאין את הידע הזה אלא שכדי למצות את הידע הזה מתוך המידע צריך לעשות עבודה. האם אפשר? כן.

**עמי אוליאל –** יש היום תוכנות פיקוח ודיווח שכל פקח באמצעות הטלפון שלו ולא באמצעות מחברת יכול לדווח אונליין. וזה מפוקח. אפשר ללמוד מרשות הטבע ומגופים כאלו שמנהלים פיקוח לאורך כל הדרך בצורה יעילה יותר. אולי שחר יכול לעזור בזה.

**שחר יסינובסקי –** יש לאפליקציות מהסוג הזה יתרונות וחסרונות.

**עמי אוליאל –** החיסרון הגדול שיודעים איפה אתה כל הזמן.

**שחר יסינובסקי –** החיסרון של הדבר הזה הוא שאם אתה רוצה ללכת עם זה לבית המשפט אתה לא יכול.

**עמי אוליאל –** לפני שאני הולך לבית משפט אני רוצה לדעת אם אני רוצה ללכת לבית משפט. אני צריך נתונים ואני רוצה לדעת מה קורה אצלי. אם אני לא יודע מה קורה אצלי אז האקראיות והמחברת.

**בשמת גלין –** המועצה שוקלת לשנות את כל מערך ההודעות שלה ובמסגרת הזו כל הקריאות לכל הדברים יכתבו בצורה אלקטרונית ויהיה אחרי זה מעקב. הכל יהיה שם. עובדים עכשיו על המערכת הזו.

**עמי אוליאל –** הבן שלי עובד ברשות הטבע ואני רואה איך מערכת הדיווחים עובדת שם בצורה מצוינת. אם רוצים ללכת לבית משפט זה סיפור אחר. צריך לדעת נתונים ולהבין מה קורה סביבנו. אם אין לנו נתונים אנחנו יכולים להמשיך ולדבר.

**אופיר ארז –** הנתונים האלו קיימים. אם אתם רוצים אני יכול לתת לכם ברצף של 5 שנים אחורה את כל השריפות שדווחו.

**אמיר פלג –** נשמח מאוד.

**יובל בר –** אבל לפני רגע הייתה שאלה על זה ולא ניתנה תשובה כזו.

**אופיר ארז –** לא נכון. בשמת אמרה שאפשר לעשות את זה. אני יכול להוציא עכשיו את כל השריפות של 5 השנים האחרונות.

**יובל בר –** האם יש שריפה אחת בשבוע? 5 בשבוע? תגיד לנו כמויות.

**אופיר ארז –** מה פתאום. הרבה פחות**.** בחורף השריפות יותר נדירות. בקיץ השריפות הם בסגנון אחת בשבוע. חלק מהשריפות אני רואה וממשיך הלאה מכיוון שזה גזם לחלוטין. גזם לבד. יש אנשים במועצה שנורא מקפידים ומפרידים את הגזם מהפלסטיק. ויש כאלו שלא. ואלו שלא זה מקרים רבים יותר. הממוצע בדיוק אני לא יודע. בקיץ זה בסביבות פעם או פעמיים בשבוע. בחורף הרבה פחות.

**רויטל דג'אווי -** האם שבוע עבודה כולל גם לילות וסופי שבוע?

**אופיר ארז** – ועוד איך כולל. יש לי קבועים שמתקשרים בלילה למוקד להודיע שיש שריפה ואני מגיע ואין שריפה. הכל בסדר זו העבודה שלי. הם לא מתקשרים סתם. לדוגמא אם יש קמינים במושב זה יכול לייצר ריח של שריפה.

**בשמת גלין** – לפני שבועיים הייתי בכנס של מנהלי אגפי שפע (שיפור פני העיר). כנס מאוד מקצועי. מהכנס הזה אני רוצה להביא לכם שלושה דברים: 1) הגיע בחור ממשרד הפנים. הם עברו מהפכה בהתייחסות לרשויות המקומיות. יש להם אגף גדול שמטפל באכיפה ברגולציה וכו'. במסגרת הניתוח הזה גילו שיש תפקיד של מנהלי שפ"ע. הם לא היו מודעים לזה ועשו עכשיו ניתוח של התפקידים והפעולות של אגף שפ"ע. האגף הזה נוגע בכל אחד ואחד מהתושבים עד הסוף. הם מנתחים את נושא האגף, הסמכויות שלו וכו'. ואיך משפרים ומשדרגים את כוח האדם שם. הם גם הולכים לתת לנו בנושא הזה כספים 2) עשינו שם שולחנות עגולים והיה מעניין לשמוע מה קורה ברשויות אחרות. אצל כולם קבלני האשפה לא הופכים את הפחים והפחים נשברים בכל מקום. יש שני נושאים שרציתי לשתף אתכם כי ניתן לקדם אותם בלי הרבה כסף. נושא אחד זה הערובות של הקמינים. יש לנו יותר ויותר קמינים במועצה. לפי חוק תכנון ובניה כתוב איך צריכה להיות הערובה ואיזה עצים ניתן להכניס שם. יש ויכוח בין הרשות המקומית למשרד להגנת הסביבה מי אוכף את זה. מסתבר שהדרך לעשות את זה היא לחוקק חוק עזר של המועצה אבל צריך לזכור שזה מעורר אי נחת. אגב חלק מהתמריץ לעשות את זה היא שכשאנשים משתמשים בחומר בעירה לא מתאים לחימום הבית הם גורמים לנזק סביבתי.

**אריק דניאל** – ברעים יש שני בתים עם קמין ומיד הוציאו ברעים תקנה – אין יותר קמינים בבתים. קראתי לא מזמן על מצפה בגליל שכל הבתים שם עם קמינים. משעה 5 אחה"צ בחורף אי אפשר לנשום.

**בשמת גלין** – זה משהו שהוועדה יכולה לעסוק בו לפני החורף. דבר נוסף זה הנושא של העצים. תיקון 89 לחוק התכנון והבנייה מדבר על שמירה על העצים ובמסגרת זאת גם מישהו מסיבה ראויה רוצה לעקור עץ הוא צריך להגיש בקשה לקק"ל. הבקשה עוברת דרך הרשות המקומית. אני אמורה להמליץ או לא להמליץ. אני מנסה להסביר שעץ זו ברכה אבל בסופו של יום ההמלצה שלי לא שווה הרבה. במקומות שחשבתי שאסור להוריד את העץ היו לנו ויכוחים קשים מאוד ואחת הבקשות אפילו לא נחתמה על ידי אלא על ידי אדם אחר במועצה. אני חושבת שאנחנו יכולים לייצר ביחד את מדיניות המועצה על העצים. איך לשמור על העצים. איך אנחנו רוצים שהעצים יהיו בשטח הציבורי. כמועצה לא לפי חוק התכנון והבניה. כחברה מקיימת. זו גם קיימות. אם אתם חושבים שהנושא הזה מעניין אתכם אשמח לעבוד אתכם.

**מרק מרקוס** – יש משהו שאני לא מבין – כשהייתי מזכיר באורים לפני כמה שנים. הצלחנו סופסוף לגמור את התב"ע של אורים. חלק מהתב"ע זה סקר עצים. מאותו רגע יש עצים שלפי מה שאני מבין אי אפשר להוריד אותם. יש כאלו שמותר בתנאים מסוימים לכרות. יש עצים מסוג מסוים שגם אם נמצאים בחצר שלך אסור לגעת בהם.

**בשמת גלין** – צריכה להיות אמירה שאנחנו צריכים לעשות כמדיניות והסברה בנושא הזה. הסברה למה עץ חשוב. עץ מוריד מעל 5 מעלות מהטמפ' בבית כשהוא מצל על הבית ועצים עושים הרבה דברים טובים.

**עמי אוליאל** – היו"ר צריך להביא נושאים לדיון שבסופו מחליטים אם זו המלצה שלנו או לא. לדוגמא בנושא העצים שבשמת דיברה עליו. אם בשמת מרגישה שהיא צריכה גיבוי בעניין הזה ורומזת שמישהו אחר חתם במקומה אז זה לא תקין כי הסמכות היא שלה ולא של מישהו אחר.

**בשמת גלין** – חוץ מגיבוי אני רואה בוועדה את כל הציבור. יש כל מיני "אני מאמין" שלי שהוא יכול להיות טוב ונכון הוא אצלי ביני וביני. כשמתפתח דיון כאן עם נציגי ציבור כך או אחרת, עם אנשים שמבינים ויודעים אז כל אמירה שלי משתפרת ונהיית יותר טובה ויותר קל להביא אותה גם למקומות אחרים.

**אמיר פלג** – ניתן לעשות על זה דיון. כראש הועדה שמתי לעצמי בתור מטרה את נושא הזבובים. אני מבקש לקבל ממך את התוכנית שישבתם עליה את ואופיר. לקבל את התוכנית הזו ולהבין יותר לעומק על מה מדובר ולהבין למה אתם חושבים שזה ייתן איזושהי הקלה או פתרון.

**בשמת גלין** – אנחנו לא חושבים, אנחנו מקבלים.

**אמיר פלג** – אשמח אם שחר יציג את עצמו ותגיד מי אתה ומה תפקיד היחידה שלך. את התובנות שלך על נושא הזבובים והשרפות ועל העבודה שלך מול המועצה והעבודה.

**שחר יסינובסקי** – אני מהיחידה היחידתית נגב מערבי ואנחנו משרתים 6 רשויות. אופקים, נתיבות, שדות נגב, מרחבים אשכול ובני שמעון. עיקר העבודה שלנו היא להתעסק בפן הבירוקרטי של איכות הסביבה – היתרים, נושא רעלים וריסוסים ודברים נוספים כמו אכיפה, ניטור אוויר ושריפות וכו'. אני רוצה לדבר על האפליקציה שעמי הזכיר. אם הוועדה תחליט אפשר להביא מסמיך מהמשרד להגנת הסביבה שיסמיך את אנשי הוועדה לנאמני ניקיון שיעבדו עם האפליקציה הזו. דבר נוסף זה נושא העצים. ברעננה או נתניה קבעו שלכל בקשה של תושב לעקירת עץ יהיה תהליך התנגדויות כמו להיתרי בנייה. היחידה הסביבתית היא הסכם בין השלטון המקומי, משרד הפנים והמשרד להגנת הסביבה. המימון הוא חצי מהמשרד להגנת הסביבה וחצי מהשותפים שלנו. את הסמכויות המקצועיות אנחנו מקבלים מהמשרד להגנת הסביבה. אנחנו לא מוסמכים לטפל לדוגמא בכימיקלים לישראל אבל כן לטפל בכימדע וניר לט. תהליך העבודה מתחיל מנושא היתרי הבנייה בגלל הערובות, בריכות שחייה וכו'. בדיקת תוכניות עם הערות שלנו. סיום הבנייה מותנה בהכרה שלנו וגם תהליך רישוי עסקים. גם כתיבת התנאים וגם הפיקוח על התנאים. גם היתרי רעלים. זה גוזל מאיתנו משאבים וזמן אבל השטח מדבר אחרת – הוא מדבר על עשן של ארובות, על זבובים זה מה שמטריד את האנשים וכאן אנחנו עובדים וכפופים לרשות המקומית. הביקור האחרון היה בשדה ניצן בשריפה ביום שישי האחרון.

**אמיר פלג** – אתה יכול בבקשה להסביר יותר על השילוב בינך לבין אופיר והפקחים ? איפה אתה נכנס? איפה הוא מגיע? מה הסמכויות שלך? מה שלו?

**שחר יסינובסקי** – לכל המקומות שהם רוצים אותנו אנחנו מגיעים. לפעמים אנחנו מגיעים באיחור. ולפעמים כשאין ברירה מעכשיו לעכשיו. בנושא הזבובים יש המון דברים שאנחנו מכירים ויודעים אבל תמיד יש הפתעות שנובעות מאותם מקומות שאנחנו לא מצליחים להגיע אליהם. זה יכול להיות בתוך פרדס – ערימה של זבל עופות שמחכה שם הרבה זמן כי זה נוח לחקלאים ואנחנו לא נמצא אותה ולא נדע עליה. יש לנו פספוסים. לקח לנו המון זמן לעלות על הנושא של הסברסים ולהבין שהם גורמים לזבובים. יש לנו פה תופעות שנודדות לאשכול מאזור הצפון. לדוגמא נושא השפדן שהבוצה שלו יוצרת מפגע. קיבלנו תלונות ריח קשות מאופקים וגילינו את הערמות של הבוצה שנשפכו בשדה ויוצרות מפגע ריח וזבובים. זה חוקי ועם רישוי של משרד הבריאות ומשרד החקלאות אנחנו מקפידים שהפיזור וההצנעה יהיו מידיים. יש 2 מקומות שמתחילים להסתמן כבעייה בנושא הזבובים 1) בוצת השפדן 2) במושבי יחדיו – שם יש תופעה של הוצאת לשלשת מהלולים שהיא הכי בעייתית בהקשר לזבובים ומוציאים החוצה ומחכים. מחכים לזמן שיפזרו את זה.

**אמיר פלג** – זה נכנס בדיוק למקום של הפיקוח והניתור אם אתה מזהה את הדברים האלו בזמן.

**שחר יסינובסקי** – לפעמים המקור נמצא במקומות שאתה לא מגיע אליהם.

**אופיר ארז** – בבני נצרים זה היה ליד הגבול עם מצרים. זה אזור שלא מתקרבים אליו.

**שחר יסינובסקי** – יש תופעה נוספת בעיקר בצבא שפסולת נוזלית מהצבא נעלמת. אנחנו עושים עבודה על הדבר הזה.

**בשמת גלין** – לכל פסולת יש תעודת משלוח. הפסולת צריכה להגיע למקום מסויים. מישהו יצע ממקום מסויים ולא יודעים לאן הוא הגיע. לדוגמא מאז שניתנה הוראה לשלוח את כל העופות למזבלה הפסיקו למות עופות.

**שחר יסינובסקי** – זו דוגמא נכונה. כשהעלות עלתה התחילו חקלאים לשים את התרנגולות המתות בתוך מכולות. זה בשטח פרטי ואי אפשר לבדוק את המכולות. אסור לנו להכנס ליותר מלול אחד ביום בגלל הסכנה בהעברת מחלות.

**אריק דניאל** – לא הזכרת את השכנים מעבר לגבול.

**שחר יסינובסקי** – יש לנו שני אתרי זבל מעבר לגבול שלא מטופלים כפי שסוכם. אתר אחד בוער בצורה תמידית. שמנו ניידות ניטור אוויר בבארי וכיסופים והן הראו שזיהום האוויר ברמה טובה. יש מעבר של בעלי חיים והדבקות.

**בשמת גלין** – אבל לא מצאו מקרי כלבת באזור שלנו. כשהיה בלאגן בצפון אצלנו לא היה כלום.

**שחר יסינובסקי** – בשורה משמחת בנושא השריפות - מקימים יחידה חדשה לנושא השריפות שתהיה משותפת למשרד להגנת הסביבה ולרטג. יהיו 5 פקחים בכל מרחב שיתעסקו אך ורק בשריפות חקלאיות. המכרזים יוצאים עכשיו. מי שיפקח על היחידה הזו הוא תושב המועצה.

**אריק דניאל** – האם נושא השכנים בעזה משפיע עלינו גם בהקשר לזבובים?

**אופיר ארז** – יצרני הזבובים יודעים שהם מייצרים זבובים וחשוב להגיד שיצור הזבובים משמעותו כסף. זאת אומרת גם ברפתות, גם בלולים וגם בחקלאות אני יכול להראות לכם אחד שמזבל בצורה פיקס וכמעט לא תהיה אצלו דגירה של זבובים ואחד שמטפל פחות טוב ואצלו תהיה מכה של זבובים וזה בפרוש עניין של השקעה כספית חד וחלק.

**אמיר פלג** – האם לנו יש את הכוח לכך שהבחור שלא השקיע כסף במניעת הזבובים יחטוף קנסות כך שזה לא ישתלם לו.

**אופיר ארז** - היום עברתי מ7 בבוקר עד 4 אחהצ על כל האזור מניר יצחק ודרומה כולל הכל ולא מצאתי דגירה אבל נתתי התרעות לישובים על זה שעלולה להיות אצלם עוד מעט דגירה. דבר שני לגבי הזבובים זה מכת זבובים שהייתה בבני נצרים באמצע החורף. לא מצאתי שום דגירה. הגעתי למוצב סנאי ושמנו 5 מלכודות לאורך הגבול. הזבובים הגיעו ממצרים.

**מרק מרקוס** – הייתי בכנס לפני חודש וחצי בעניין של ההשפעות הסביבתיות שעוברות את הגבול. אחד הדוברים היה גדי. זה סיפור מאוד רציני וצריך להתייחס לזה. לא כל הכלים בידיים שלנו אבל רציתי להציע באמת לארגן ולהביא אנשים שהיו בכנס ולעשות משהו של כל המועצות מסביב לעזה. שיבואו ויסבירו לוועדות לאיכות הסביבה ולאנשים בשטח על מה מדובר. איפה כן אפשר ללחוץ שהבעיות שלנו יהיו יותר קטנות. זה נושא דחוף כי ברגע שלא נצליח לעצור את זה, זה כבר יהיה מאוחר מדי. אני מציע שנרשום את זה בתור משהו שאנחנו יכולים לקדם בצורה אזורית.

**אמיר פלג** – זה נכון אבל יש לזכור שבאשכול רוב הבעיות שלנו הן עדיין פנימיות. אי אפשר עוד להאשים את השכנים. נעשה עוד מעט סיכום קצר. אני מבקש שמרק ידווח בקצרה על ועדה שהוא ישב בה מטעמנו.

**מרק מרקוס** – היה קול קורא שמטרתו לעזור לגופים וקבוצות שרוצים לעשות פרויקטים למען איכות הסביבה לממן את זה באופן חלקי. אני הגעתי לקראת הישיבה והשתדלתי להתמודד עם החומרים. בסופו של דבר מדובר על 60 אלף שקל שיתחלקו על 3 פרויקטים. הגיעו פרויקטים מכל מיני מקומות במועצה. מגוון של ישובים. היו כל מיני קריטריונים: האם זה בר קימא, האם זה קהילתי וחלק של החברה שאנשים בעצמם עושים, האם זה עניין חינוכי וכו'. הדיון היה מאוד רציני. גם מתוך ההגשות של הישובים היה מובן שמי שהגיש את הבקשות לא ממש הבינו לאיזה כיוון זה הולך. הגיעו עם רעיונות יפים שלא התאימו להגדרות של הפרויקטים. אחת המסקנות הייתה שצריכים לעשות משהו הרבה יותר מסודר כדי באמת להנגיש את זה לציבור. שהציבור ידע איך להגיש. כמעט באופן טבעי מי שזכה היה דווקא הישובים היותר פעילים והיותר גדולים כי הם גם פעילים בזה באופן קבוע. כדי להבטיח שזה ימשיך יש על מי לסמוך שזה כן ימשיך. הייתה הרגשה שמשהו קצת התפקשש פה. לא הייתה אפשרות לעשות את זה אחרת אבל אם נעשה את זה אחרת בהמשך הייתי רוצה שבשנה הבאה מי שלא מתעסק בזה היום שהוא זה שיזכה כדי לנסות ולהרחיב את המעגל. אף אחד קיבל משהו סתמי. הדברים שהביאו היו מאוד יפים ומי שזכה זה ראוי אבל היו דברים אחרים שהיו יכולים להיות ראויים אם זה היה מוגש בצורה אחרת.

**אריק דניאל –** יצא כל קורא וכבר אחרי שבוע היה צריך להגיש אותו.

**מרק מרקוס –** 20 אלף ₪ זה סכום יפה אבל בשביל להמשיך משהו צריך סכומים יותר גבוהים.

**אריק דניאלי –** זה מתקשר לתחום החינוך הסביבתי. אולי צריך לדרוש שתהיה משרה שתרכז את התחום הזה ואז זה לא יבוא מכל מיני אגפים ומחלקות. שהתקציב יהיה מרוכז אצל בן אדם אחד.

**יהודית מימון –** הגדרת מטרות ויעדים הוא דבר מאוד מאוד נכון. עולם איכות הסביבה הוא עולם ענק. אני מציעה שכל פעם נגדיר לעצמנו נושא. נעמיק בו. נלמד אותו. נדע איך אנחנו רוצים לטפל בו ואז נמשיך הלאה. כי אם נגלוש להמון נושאים נהיה פחות ממוקדים. בנושא שקיפות ציבורית – אני יודעת שבשמת מפיצה את החומרים למזכירי היישוב ושבאחריותם להעביר את הידע לתושבים. זה לא תמיד עובד. גם באתר לא תמיד שמים לב. שימור הידע באתר פרוטוקולים וכו' הוא מאוד חשוב. אני מציעה שנצא אולי בבקשה לציבור לנאמן איכות סביבה כמו שמחלקת בריאות יצאה. מישהו שיכול לעזור לנו בכל ישוב. גם אם המידע עובר דרך בשמת למזכירי היישובים גם לאותו נאמן איכות סביבה ביישוב תהיה איזושהי אחריות להנגיש את המידע. זאת המלצה כדי שהמידע יגיע.

**מולי ספקטור –** בקדנציה הקודמת ניסו את זה ועדיין נותרו כמה כאלו.

**בשמת גלין –** ניסינו להגיע לזה שבכל ישוב יהיה וזה לא צלח.

**אופיר –** בהתחלה היו הרבה מתנדבים ולאט לאט זה התמוסס.

**יהודית מימון –** בנושא פיקוח ואכיפה אני חייבת להודות שיש הרגשה שהדברים נלקחו לצומת הלב ויש דברים שעובדים יותר טוב. אני מוכרחה לומר שזה לא היה נראה ככה לפני כן בהרבה מאוד פרמטרים אם זה עניין של פינוי פחים, של קנסות, של אכיפה. אני באופן אישי עדה להרבה מאוד מקרים שקראנו לא פעם ולא פעמיים לפקחים שיגיעו ויתנו קנסות. אני חייבת להגיד איך הייתה התחושה קודם ואני חייבת להגיד מילה טובה על זה שאנחנו רואים משהו שהוא קצת אחר. בכל נושא שאנחנו ניקח ונעמיק בו אנחנו צריכים להבין שאנחנו באמת עובדים יחד. גם נתונים מתוך גורמי הפיקוח וגם ההמלצות שלנו. רק ככה נביא שינוי ולא נמשיך לדבר על הנושאים האלו עוד כל כך הרבה שנים. כל הנושא הזה של פיקוח ואכיפה חייבים להתמיד בהם ואם יש מישהו שקנס אחד לא עוזר אנחנו צריכים לחשוב על חוקי עזר. אם בסוף הפיקוח והאכיפה לא יביאו איתם איזושהי תוצאה אנחנו נוכל להמשיך לדבר על זה ולהיות מתוסכלים עוד הרבה מאוד זמן. לא מהמקום של להרע לאנשים או לפגוע בפרנסה. זו מועצה חקלאית וגם אני חקלאית אבל כן להעלות את זה יותר לתשומת הלב. דיברנו גם על חינוך ועל שקיפות ובשלב מאוחר יותר לפרסם את החקלאים שעושים עבודה טובה ולתת איזשהו פרס. בסוף אנחנו חייבים להביא את הדברים האלו גם לידיעת החקלאים. מאוד שמחתי לשמוע על הנושא של הפיקוח. מי שנותן שרות צריך לדעת שמפקחים עליו. כשהייתי מזכירה של שדה אברהם הנהג ידע שאם הוא פספס רחוב הוא יחזור ביום שישי לפנות רחוב וכתוצאה מזה כמות ההתעסקות שלי הייתה אח"כ הרבה יותר קטנה. ערנות, פיקוח ותשומת לב יכולות להביא לשיפור. עלו הרבה מאוד נושאים אבל צריכים להתמקד בנושא הזבובים לקראת הקיץ בסדר עדיפויות ראשון. לפרסם את העשייה.

**אמיר פלג –** זה נכון. צריך לפרסם את הפעולות שנעשו. אם הציבור ידע מה נעשה אבל שיש זבובים בגלל ערמות זבל שהתחבאו בשדה או בגלל מכולה מלאה תרנגולות הוא לפחות ידע למרות שעדיין מאוד יתעצבן בגלל הזבובים. לפחות הציבור ידע שהמערכת עובדת ומנסה.

**אופיר ארז –** אני מאוד מפחד שיגיע מצב שמישהו יגיד – הוא עשה לי את המכה הזו ואני אראה לו מה זה.

**אמיר פלג –** בעין הבשור חושבים שיודעים מי גורם לזבובים ואף אחד לא עושה כלום חוץ מלכעוס עליו.

**יהודית מימון –** לדבר בנתונים כי כרגע התחושה של הציבור היא שלא נעשה פה כלום. אנשים שמכירים את הדברים ושהיו בתפקידים ציבוריים מול המועצה יודע שכן דברים נעשים. אפרופו שקיפות גם את הדברים האלו חובתנו לחשוף.

**אמיר פלג –** יש עוד הרבה דברים להרחיב עליהם. כגון כתובת מייל לוועדה. בעבר הייתה מזכירה במשרה חלקית לוועדה. נחזור לכמה נקודות ונרחיב עליהם בישיבה הבאה. אני רוצה להקדיש את הישיבה הבאה לנושא החינוך.

**אריק דניאל –** אני חושב שקודם כל צריך לבנות תוכנית עבודה. לפני שמתפזרים על הזבובים והפחים וכו'. צריך להחליט בינינו מה הנושאים הבוערים ולשים על השולחן כתוכנית עבודה לשנה הקרובה. סה"כ חלק מהדברים כן מטופלים כך או אחרת. לגבש תוכנית עבודה.

**אמיר פלג –** בסדר גמור. אפשר להקדיש לזה את הישיבה הבאה. נושא החינוך הסביבתי צריך להיות על השולחן לפני ספטמבר.

רשמו – מולי ספקטור ואמיר פלג